ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/902 ΤΗΣ ΕΠΙΤΡΟΠΗΣ

της 8ης Ιουνίου 2022

σχετικά με την ισοδυναμία του ρυθμιστικού πλαισίου για τους κεντρικούς αντισυμβαλλομένους στη Μαλαισία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,

Εκτιμώντας τα ακόλουθα:

(1) Η διαδικασία που ισχύει για την αναγνώριση κεντρικών αντισυμβαλλομένων (στο εξής: CCP) εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που είναι εγκατεστημένοι και έχουν λάβει άδεια λειτουργίας σε τρίτες χώρες, των οποίων τα ρυθμιστικά πρότυπα είναι ισοδύναμα προς εκείνα που καθορίζονται στον εν λόγω κανονισμό, να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα/-οι στην Ένωση. Η εν λόγω διαδικασία αναγνώρισης και η απόφαση ισοδυναμίας που προβλέπονται σε αυτήν, ως εκ τούτου, συμβάλλουν στην επίτευξη του κύριου σκοπού του κανονισμού (ΕΕ) αριθ. 648/2012, ήτοι να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση συμβάσεων εξωχρηματιστηριακών παραγώγων, μεταξύ άλλων και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.

(2) Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός της εν λόγω αξιολόγησης της ισοδυναμίας είναι, επομένως, να εξακριβωθεί αν οι νομοθετικές και εποπτικές ρυθμίσεις της εκάστοτε τρίτης χώρας διασφαλίζουν ότι οι CCP που είναι εγκατεστημένοι και διαθέτουν άδεια λειτουργίας εκεί δεν εκθέτουν τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν οι δεύτεροι, από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση. Άρα, θα πρέπει να ληφθούν υπόψη οι σημαντικά χαμηλότεροι εγγενείς κίνδυνοι στις δραστηριότητες εκκαθάρισης που πραγματοποιούνται σε χρηματοπιστωτικές αγορές που είναι μικρότερες από τη χρηματοπιστωτική αγορά της Ένωσης.

(3) Η αξιολόγηση του κατά πόσον οι νομοθετικές και εποπτικές ρυθμίσεις της Μαλαισίας είναι ισοδύναμες με εκείνες της Ένωσης θα πρέπει, συνεπώς, όχι μόνο να βασίζεται σε συγκριτική ανάλυση των εφαρμοστέων νομικά δεσμευτικών απαιτήσεων για τους κεντρικούς αντισυμβαλλομένους στη Μαλαισία, αλλά και σε αξιολόγηση του αποτελέσματος των εν λόγω απαιτήσεων και της επάρκειάς τους όσον αφορά τον μετριασμό των κινδύνων στους οποίους ενδέχεται να εκτίθενται τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση, λαμβάνοντας υπόψη το μέγεθος της χρηματοπιστωτικής αγοράς στην οποία ασκούν τις δραστηριότητές τους οι CCP στη Μαλαισία. Προκειμένου να επιτευχθεί ισοδύναμο αποτέλεσμα μετριασμού του κινδύνου, χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.

(4) Σύμφωνα με το άρθρο 25 παράγραφος 6 στοιχεία α), β) και γ) του κανονισμού (ΕΕ) αριθ. 648/2012, χρειάζεται να πληρούνται τρεις προϋποθέσεις προκειμένου να κριθεί ότι οι νομοθετικές και εποπτικές ρυθμίσεις τρίτης χώρας σχετικά με τους κεντρικούς αντισυμβαλλομένους που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.

(5) Σύμφωνα με το άρθρο 25 παράγραφος 6 στοιχείο α), οι CCP που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.

(6) Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στη Μαλαισία καθορίζονται στον νόμο του 2007 για τις κεφαλαιαγορές και τις υπηρεσίες (νόμος 671) (Akta Pasaran Modal dan Perkhidmatan 2007) (2) («CMSA»), και ιδίως στο τμήμα 38, το οποίο συμπληρώνεται από τις κατευθυντήριες γραμμές για τις υποδομές των χρηματοπιστωτικών αγορών (3) («οι κατευθυντήριες γραμμές») που εξέδωσε η Επιτροπή Κινητών Αξιών της Μαλαισίας («SC»). Ο CMSA και οι κατευθυντήριες γραμμές εφαρμόζουν πλήρως τα διεθνή πρότυπα που καθορίζονται βάσει των αρχών για τις υποδομές των χρηματοπιστωτικών αγορών («PFMI»), που εκδόθηκαν τον Απρίλιο του 2012 από την Επιτροπή Πληρωμών και Υποδομών της Αγοράς («CPMI») και τον Διεθνή Οργανισμό Επιτροπών Κεφαλαιαγοράς («IOSCO») (4).

(7) Οι CCP που είναι εγκατεστημένοι στη Μαλαισία πρέπει να λάβουν άδεια από την SC. Για να λάβουν άδεια να παρέχουν υπηρεσίες εκκαθάρισης, οι κεντρικοί αντισυμβαλλόμενοι πρέπει να πληρούν τις ειδικές απαιτήσεις που καθορίζονται στη CMSA και εξειδικεύονται περαιτέρω στις κατευθυντήριες γραμμές και να διαθέτουν εσωτερικούς κανόνες και διαδικασίες που διασφαλίζουν τη συμμόρφωση με όλα τα σχετικά πρότυπα των PFMI. Ειδικότερα, οι CCP πρέπει να λειτουργούν με ασφάλεια και αποτελεσματικότητα και να διαχειρίζονται με σύνεση τους κινδύνους που συνδέονται με την επιχειρηματική τους δραστηριότητα και τις πράξεις που εκτελούν. Όπως προβλέπεται στο τμήμα 3.02 των κατευθυντήριων γραμμών, οι CCP καλούνται επίσης να διαθέτουν επαρκείς οικονομικούς και ανθρώπινους πόρους, καθώς και πόρους διαχείρισης κινδύνων, τεχνολογίας των πληροφοριών, συστημάτων και υποδομών για την εκτέλεση των καθηκόντων τους ως κεντρικών αντισυμβαλλομένων. Για να αποδειχθεί η συμμόρφωση με τη CMSA και τις κατευθυντήριες γραμμές, το άρθρο 38 παράγραφος 2 της CMSA απαιτεί από τους κεντρικούς αντισυμβαλλομένους να υποβάλλουν τους εσωτερικούς κανόνες και διαδικασίες τους στην επιτροπή εποπτείας πριν από την εφαρμογή τους.

(8) Συνεπώς, οι νομικά δεσμευτικές απαιτήσεις που ισχύουν για τους CCP που έχουν λάβει άδεια στη Μαλαισία περιλαμβάνουν μια δομή δύο επιπέδων. Το πρώτο επίπεδο αποτελείται από τη CMSA και τις κατευθυντήριες γραμμές, οι οποίες καθορίζουν τις βασικές αρχές και τα πρότυπα υψηλού επιπέδου με τα οποία πρέπει να συμμορφώνονται οι CCP για να έχουν άδεια παροχής υπηρεσιών εκκαθάρισης στη Μαλαισία (στο εξής αναφέρονται συλλογικά ως «οι πρωταρχικοί κανόνες»). Το δεύτερο επίπεδο αποτελείται από τους εσωτερικούς κανόνες και διαδικασίες του CCP.

(9) Η χρηματοπιστωτική αγορά της Μαλαισίας είναι σημαντικά μικρότερη από εκείνη στην οποία δραστηριοποιούνται οι κεντρικοί αντισυμβαλλόμενοι που είναι εγκατεστημένοι στην Ένωση. Από το 2016 έχει σημειωθεί ελάχιστη δραστηριότητα διαπραγμάτευσης ή εκκαθάρισης παραγώγων. Ως εκ τούτου, η συμμετοχή σε CCP που έχουν λάβει άδεια λειτουργίας στη Μαλαισία εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση. Οι πρωταρχικοί κανόνες που ισχύουν για CCP που έχουν λάβει άδεια λειτουργίας στη Μαλαισία, οι οποίοι συμπληρώνονται από τους εσωτερικούς τους κανόνες και διαδικασίες, που απαιτούν συμμόρφωση με τις PFMI, μετριάζουν επαρκώς το χαμηλότερο επίπεδο κινδύνου στο οποίο μπορεί να είναι εκτεθειμένα/-οι τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση και μπορεί επομένως να θεωρηθεί ότι επιτυγχάνουν αποτέλεσμα μετριασμού του κινδύνου ισοδύναμο με εκείνο που επιδιώκεται με τον κανονισμό (ΕΕ) αριθ. 648/2012.

(10) Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Μαλαισίας διασφαλίζουν ότι οι κεντρικοί αντισυμβαλλόμενοι που έχουν λάβει άδεια λειτουργίας στη Μαλαισία συμμορφώνονται με νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.

(11) Σύμφωνα με το άρθρο 25 παράγραφος 6 στοιχείο β) του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις όσον αφορά τους CCP που έχουν λάβει άδεια λειτουργίας σε τρίτη χώρα πρέπει επίσης να προβλέπουν αποτελεσματική εποπτεία και επιβολή του νόμου για τους κεντρικούς αντισυμβαλλομένους στην εν λόγω περιοχή δικαιοδοσίας επί συνεχούς βάσεως.

(12) Η SC, ως εποπτική αρχή των CCP, παρακολουθεί τους CCP στη Μαλαισία για να διασφαλίζει τη συμμόρφωση με τους πρωταρχικούς κανόνες και με τους εσωτερικούς κανόνες και διαδικασίες των CCP σε συνεχή βάση. Η εποπτεία ασκείται σε τακτική βάση από την SC (επιτροπή εποπτείας) σύμφωνα με το άρθρο 15 στοιχείο στ) του νόμου του 1993 για την επιτροπή κινητών αξιών της Μαλαισίας (νόμος 498) (5) (Akta Suruhanjaya Sekuriti Malaysia 1993), με σκοπό τον εντοπισμό, την αξιολόγηση, την ιεράρχηση και τον μετριασμό των κινδύνων. Η SC μπορεί να διεξάγει έρευνες και επιθεωρήσεις για εικαζόμενες παραβάσεις, να αποκτά βιβλία και αρχεία ή να απαιτεί από τα άτομα να συμμετέχουν σε συνεντεύξεις ενόρκως ή με διαβεβαίωση. Η SC διαθέτει πλήρεις εξουσίες για τη διασφάλιση της συμμόρφωσης και μπορεί να ανακαλέσει την άδεια λειτουργίας και την έγκριση εσωτερικών κανόνων και διαδικασιών, σύμφωνα με το άρθρο 39 της CMSA, να εκδίδει όρους, απαιτήσεις ή οδηγίες σύμφωνα με τα τμήματα 26, 354, 355 της CMSA, και να επιβάλλει κυρώσεις στους κεντρικούς αντισυμβαλλομένους σύμφωνα με το άρθρο 354 της CMSA.

(13) Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις της Μαλαισίας όσον αφορά τους κεντρικούς αντισυμβαλλομένους που έχουν λάβει άδεια λειτουργίας στη Μαλαισία, προβλέπουν αποτελεσματική εποπτεία και επιβολή σε συνεχή βάση.

(14) Σύμφωνα με το άρθρο 25 παράγραφος 6 στοιχείο γ) του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις τρίτης χώρας πρέπει να περιλαμβάνουν αποτελεσματικό σύστημα ισοδυναμίας για την αναγνώριση των CCP που είναι αδειοδοτημένοι δυνάμει νομικών καθεστώτων τρίτων χωρών (στο εξής: CCP τρίτων χωρών).

(15) Οι CCP τρίτων χωρών που επιθυμούν να εκκαθαρίζουν παράγωγα στη Μαλαισία πρέπει να υποβάλλουν αίτηση για έγκριση στην SC. Το τμήμα 3.03 των κατευθυντήριων γραμμών θέτει τα κριτήρια και τη διαδικασία για την αναγνώριση. Για να εγκριθούν οι νομοθετικές και εποπτικές ρυθμίσεις της δικαιοδοσίας στην οποία είναι εγκατεστημένος ο CCP, πρέπει να είναι συγκρίσιμες με τις νομοθετικές και εποπτικές ρυθμίσεις που αφορούν CCP που έχουν λάβει άδεια λειτουργίας και είναι εγκατεστημένοι στη Μαλαισία. Ο μη Μαλαισιανός κεντρικός αντισυμβαλλόμενος πρέπει να συμμορφώνεται αποτελεσματικά με τη νομοθεσία της περιοχής δικαιοδοσίας του ανά πάσα στιγμή, συμπεριλαμβανομένης της συμμόρφωσης με τις PFMI. Η σύναψη συμφωνιών συνεργασίας μεταξύ της SC και των αρμόδιων αρχών τρίτων χωρών που είναι υπεύθυνες για την εποπτεία του μη Μαλαισιανού CCP και η ύπαρξη νομικού πλαισίου στη δικαιοδοσία του εν λόγω CCP, το οποίο προβλέπει τη δυνατότητα αναγνώρισης αλλοδαπών CCP, απαιτούνται επίσης πριν από την έγκριση μη Μαλαισιανού CCP.

(16) Κατά συνέπεια, η Επιτροπή καταλήγει στο συμπέρασμα ότι οι νομικές και εποπτικές ρυθμίσεις της Μαλαισίας προβλέπουν αποτελεσματικό ισοδύναμο σύστημα για την αναγνώριση των CCP τρίτων χωρών.

(17) Μπορεί, συνεπώς, να θεωρηθεί ότι πληρούνται οι προϋποθέσεις, που αναφέρονται στο άρθρο 25 παράγραφος 6 του κανονισμού (ΕΕ) αριθ. 648/2012 από τις νομοθετικές και εποπτικές ρυθμίσεις της Μαλαισίας σχετικά με τους CCP, και οι εν λόγω νομοθετικές και εποπτικές ρυθμίσεις θα πρέπει να θεωρηθούν ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.

(18) Η παρούσα απόφαση βασίζεται στις νομικά δεσμευτικές απαιτήσεις που εφαρμόζονται στους CCP στη Μαλαισία κατά τον χρόνο έκδοσης της παρούσας απόφασης. Η Επιτροπή, σε συνεργασία με την ευρωπαϊκή αρχή κινητών αξιών και αγορών (ESMA), θα πρέπει να συνεχίσει να παρακολουθεί, σε τακτική βάση, την εξέλιξη του νομοθετικού και εποπτικού πλαισίου για τους CCP στη Μαλαισία και την εκπλήρωση των προϋποθέσεων βάσει των οποίων εκδόθηκε η παρούσα απόφαση.

(19) Οι νομοθετικές και εποπτικές ρυθμίσεις που εφαρμόζονται στους CCP που έχουν λάβει άδεια λειτουργίας στη Μαλαισία θα πρέπει να επανεξετάζονται τακτικά. Η εν λόγω τακτική επανεξέταση δεν θίγει την εξουσία της Επιτροπής να διενεργεί ειδική επανεξέταση ανά πάσα στιγμή, σε περίπτωση που, λόγω των σχετικών εξελίξεων, καταστεί αναγκαίο να αξιολογήσει εκ νέου η Επιτροπή την ισοδυναμία που χορηγείται με την παρούσα απόφαση. Με βάση τα πορίσματα που προκύπτουν από τακτική ή ειδική επανεξέταση, η Επιτροπή μπορεί να αποφασίσει να τροποποιήσει ή να καταργήσει ανά πάσα στιγμή την παρούσα απόφαση, ιδίως σε περίπτωση που οι εξελίξεις επηρεάζουν τις προϋποθέσεις βάσει των οποίων εκδίδεται η παρούσα απόφαση.

(20) Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Για τους σκοπούς του άρθρου 25 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Μαλαισίας που εφαρμόζονται στους κεντρικούς αντισυμβαλλομένους, οι οποίες προβλέπονται στον νόμο του 1993 για την επιτροπή κινητών αξιών της Μαλαισίας και στον νόμο του 2007 για τις κεφαλαιαγορές και τις υπηρεσίες, όπως συμπληρώθηκαν από τις κατευθυντήριες γραμμές της επιτροπή κινητών αξιών της Μαλαισίας για τις υποδομές των χρηματοπιστωτικών αγορών, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.

Άρθρο 2 Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες, 8 Ιουνίου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 201 της 27.7.2012, σ. 1.

(2) Επιτροπή Κεφαλαιαγοράς Μαλαισίας, νόμος περί κεφαλαιαγορών και υπηρεσιών του 2007 [A1499/2015 & P.U.(A) 289/2021] c.i.f. 1η Ιουλίου 2021.

(3) Επιτροπή Κινητών Αξιών Μαλαισία, Guidelines on Financial Market Infrastructures SC-GL/1-2017 (R1-2019).

(4) Επιτροπή Συστημάτων Πληρωμών και Διακανονισμού/Τεχνική Επιτροπή του Διεθνούς Οργανισμού Επιτροπών Κεφαλαιαγοράς, Αρχές για τις υποδομές των χρηματοπιστωτικών αγορών, Απρίλιος 2012, CPMI Papers No. 101, Principles for Financial Market Infrastructures (bis.org).

(5) Securities Commission Malaysia, Securities Commission Malaysia Act 1993 [- P.U.(B) 547/2017] c.i.f. 24 Νοεμβρίου 2017.